Liikmesriikide aruannete üksikasjalikum analüüs, mille koostas komisjoni jaoks UNEP-WCMC, on kättesaadav komisjoni veebisaidil. Sellest analüüsist selgub, et vaid 21 liikmesriiki esitas aruande ettenähtud tähtaja jooksul.

FLEGT-määruses on sätestatud eeskirjad FLEGT-litsentsimissüsteemi rakendamiseks puitu tootvate riikidega sõlmitud vabatahtlike partnerluslepingute kaudu, sealhulgas nõue, et FLEGT-partnerriikidest pärit puittoodete importimisel ELi peab neil olema FLEGT-litsents.

FLEGT-litsentside menetlemiseks kasutati süsteemi FLEGIT/TRACES 20 liikmesriigis ning 9 liikmesriigis kasutati riigisisest süsteemi; Austria teatas, et kasutab nii süsteemi FLEGIT/TRACES kui ka riigisisest süsteemi. Liikmesriigid esitasid teavet ka FLEGT-litsentside esitamise vormingu kohta; 14 liikmesriiki teatas, et sai FLEGT-litsentse enam kui ühes vormingus. Aruannete alusel sai kokku 19 liikmesriiki litsentse paberkandjal, 18 liikmesriiki süsteemi FLEGIT/TRACES kaudu, 3 liikmesriiki riigisiseste elektrooniliste süsteemide kaudu ja 2 liikmesriiki e-posti teel.

Üheksas liikmesriigis on FLEGT-litsentsimise pädevaks asutuseks või pädeva asutuse osaks määratud tolliasutus. 19 liikmesriigis on toll ja pädev asutus eraldi asutused. Nendes liikmesriikides peavad olema kehtestatud kokkulepped, mille abil tagada asutuste tulemuslik koostöö FLEGT-litsentside menetlemisel, et pädev asutus saaks delegeerida asjaomaseid ülesandeid tollile ning saada FLEGT-litsentsi ja konkreetse saadetise vastavuse kontrollimiseks vajalikku teavet. Selline ülesannete delegeerimine on tagatud kõikides nendes liikmesriikides, kas siis lepingu või vastastikuse mõistmise memorandumi alusel. Andmete vahetamise sagedus ja korraldus oli liikmesriigiti erinev.

2.3FLEGT-litsentside ja saadetiste täiendav kontroll

FLEGT-määruse artikli 5 lõike 4 kohaselt otsustavad pädevad asutused riskianalüüsi alusel, kas saadetisi on vaja täiendavalt kontrollida. FLEGT-litsentside täiendavat kontrollimist käsitlevad sätted on kehtestatud 22 liikmesriigis ning FLEGT-litsentsiga saadetiste täiendavat kontrollimist käsitlevad sätted 23 liikmesriigis (lisa B, tabelid 1 ja 2). 2017. aastal kontrolliti täiendavalt (näiteks võttes üksikasjalikumaks kontrollimiseks ühendust Indoneesia litsentsiteabeüksusega (Licensing Information Unit, LIU)) kokku 1 144 FLEGT-litsentsi 17 liikmesriigis. Peale selle teatasid Madalmaad, et täiendavaid kontrolle tehakse iga päev, kuid et halduskoormuse vähendamiseks ei ole kontrollide arvu registreeritud.

Liikmesriigid teatasid eri riskikriteeriumite kasutamisest, mille alusel selgitatakse välja, kas FLEGT-litsentsi või saadetist on vaja täiendavalt kontrollida, sealhulgas juhtudel, kui FLEGT-litsentsi teave ei vasta teistele dokumentidele (lisa B, tabel 1 ja 2). 19 liikmesriiki teatas süsteemi SILK (Indoneesia infosüsteem puidu seaduslikkuse tagamiseks) kasutamisest, et kontrollida ettevõtjate esitatud FLEGT-litsentse; nende hulgas teatas 6 liikmesriiki, et kasutavad süsteemi SILK aeg-ajalt.

2017. aastal tehti 12 liikmesriigis kokku 218 füüsilist FLEGT-litsentsiga saadetiste kontrolli, kusjuures 94,6 %-l juhtudest vastas saadetis FLEGT-litsentsi andmetele.

Komisjon on liikmesriikidele kooskõlas rakendusmääruse (EÜ) nr 1024/2008 artikli 3 lõikega 2 edastanud – ning teeb seda vajaduse korral ka edaspidi – Indoneesia määratud litsentse väljastavate asutuste nimed ja muud asjakohased andmed, iga litsentse väljastava asutuse templijäljendite ja allkirjade kinnitatud näidised ning Indoneesias kasutatava FLEGT-litsentsi vormi näidised.

2.4Sanktsioone käsitlevad sätted

FLEGT-määruse artikli 5 lõikes 8 on sätestatud: „Iga liikmesriik määrab kindlaks käesoleva määruse sätete rikkumise korral kohaldatavad sanktsioonid. Sanktsioonid peavad olema tõhusad, proportsionaalsed ja hoiatavad.“ 18 liikmesriigis on kehtestatud sätted seoses haldustrahviga, 16 liikmesriigis kriminaalõigusliku trahviga, 20 liikmesriigis vabadusekaotusega, 5 liikmesriigis kauplemisloa peatamisega ning 8 liikmesriigis parandusmeetmete võtmise teadete või hoiatuskirjadega. Vabadusekaotuse korral ulatuvad võimalikud maksimumkaristused 1 kuust 15 aastani (16 liikmesriiki teatas, et maksimumkaristusena võidakse määrata 1–5 aastat).

Kooskõlas FLEGT-määruse artikli 5 lõikega 7 võib toll peatada puittoodete lubamise ringlusse või neid kinni pidada, kui on andmeid litsentsi võimaliku kehtetuse kohta. 23 liikmesriiki teatas, et võivad puittooteid kinni pidada, ning 21 liikmesriiki teatas, et siseriiklike õigusaktidega on ette nähtud konfiskeeritud puidu kõrvaldamine (joonis 4). Nendest liikmesriikidest, kus siseriiklike õigusaktidega on ette nähtud konfiskeeritud puidu kõrvaldamine, teatas 10 liikmesriiki, et see kuulub tolli vastutusalasse, ning 5 liikmesriiki, et selle eest vastutab pädev asutus.

A) B)

Joonis 4. Liikmesriigid, mille siseriiklikes õigusaktides on kehtestatud A) puidusaadetiste kinnipidamist või konfiskeerimist hõlmavad sanktsioonid, B) sätted konfiskeeritud puidu kõrvaldamise kohta

2.5Kohaldatud sanktsioonid

Aruannete kohaselt jäeti 2017. aastal heaks kiitmata kokku 107 FLEGT-litsentsi 11 liikmesriigis, kusjuures enim litsentse jättis heaks kiitmata Itaalia (63) (joonis 5). Kaks liikmesriiki (Austria ja Eesti) kohaldas 2017. aastal artikli 6 lõiget 1 kokku neljal juhtumil (4 475 kg) ning kõikide juhtumite korral määrati haldussanktsioonid. Üks liikmesriik (Saksamaa) kohaldas artikli 6 lõiget 2 väidetavalt võltsitud litsentsi tõttu.

Joonis 5. 2017. aastal heaks kiitmata jäetud FLEGT-litsentside arv

2.6FLEGT-litsentside menetlemise tasud

FLEGT-määruse artikli 5 lõike 6 kohaselt võivad liikmesriigid võtta FLEGT-litsentside menetlemise eest tasu. Tasude võtmisest teatas kuus liikmesriiki, kusjuures tasude suurus jäi vahemikku ligikaudu 11 eurot (9,60 naelsterlingit) kuni 105,90 eurot (lisa B, tabel 3).

2.7 Muud rakendusmeetmed